Document ID: 31990R1195

NEUVOSTON ASETUS (ETY) N:o 1195/90,
annettu 7 päivänä toukokuuta 1990,
toimenpiteistä omenien kulutuksen ja käytön lisäämiseksi
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
omenoiden kulutuksen kasvu yhteisössä on pysähtynyt; lisäksi omenoiden ylijäämä poistetaan markkinoilta vuosittain; kulutusta on mahdollista lisätä erityisesti saattamalla tuotanto lähemmäksi kuluttajien makutottumuksia; lisäksi hedelmät ja vihannekset ovat terveellisiä tuotteita, joten niiden kulutusta olisi edistettävä osana terveyspolitiikkaa,
mahdollisuuksia sekä tuoreina myytävien tuotteiden että omenista valmistettavien tuotteiden kulutuksen lisäämiseksi on kehitettävä;
tuottajajärjestöillä on erityisasema tähän kehitykseen johtavien keinojen täytäntöönpanossa,
olisi säädettävä mahdollisuudesta edistää tuoreiden omenien kulutuksen lisäämiseksi ja jalostettujen tuotteiden kehittämiseksi ja monipuolistamiseksi tarkoitettuja toimia siten, että yhteisö osallistuisi näiden toimien rahoitukseen, ja
säädettyjen toimenpiteiden tarkoituksena on toteuttaa perustamissopimuksen 39 artiklassa määrätyt tavoitteet; olisi säädettävä yhteisön osallistumisesta näiden toimien toteuttamisen rahoitukseen Euroopan maatalouden ohjaus- ja tukirahaston (EMOTR) tukiosastosta,
ON ANTANUT TÄMÄN ASETUKSEN:
1 artikla
Yhteisö osallistuu enintään 60 prosentin osuudella yhteisön alueella korjattujen tuoreiden omenien kulutuksen lisäämistä edistävien toimien rahoitukseen mukaan lukien lajikkeiden monipuolistamista koskeva tutkimus, jota alan eri toiminta-aloja edustavat ryhmät esittelevät ja johtavat. Ryhmien edustavuus arvioidaan sen tavoitteen mukaan, johon pyritään.
2 artikla
1 Yhteisö osallistuu enintään 50 prosentin osuudella sellaisten toimien rahoitukseen, jotka toteutetaan osana yhteisön alueella korjatuista omenista jalostettujen tuotteiden menekin lisäämiseen tarkoitettuja ohjelmia.
Yksi tai useampi tuottajajärjestö ja omenien jalostaja kehittää ja toteuttaa näitä ohjelmia yhteistyössä. Toimet voivat myös kattaa suoraa kulutusta varten valmistetut jäähdytetyt tuotteet.
2 Edellä 1 kohdassa tarkoitettu yhteisön osuus rahoituksesta nousee 60 prosenttiin, kun ohjelman toteuttamiseen sisältyy tuottajajärjestöjen ja jalostajien välisten toimitussopimusten tekeminen.
3 artikla
Edellä 1 ja 2 artiklassa tarkoitetut toimet eivät saa liittyä tavaramerkkeihin, eikä niissä saa viitata mihinkään tiettyyn jäsenvaltioon.
4 artikla
Osallistumista 1 ja 2 artiklassa säädettyjen toimien rahoitukseen pidetään interventiotoimenpiteenä, jonka tarkoituksena on yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70(4), sellaisena kuin se on viimeksi muutettuna asetuksella (ETY) N:o 2048/88(5), 3 artiklan 1 kohdan mukaisesti maatalousmarkkinoiden vakauttaminen. Osallistumisen rahoittaa Euroopan maatalouden ohjaus- ja tukirahaston tukiosasto.
5 artikla
Edellä 1 ja 2 artiklassa säädetyt toimet määritellään ja yksityiskohtaiset säännöt tämän asetuksen soveltamisesta annetaan hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72(6), sellaisena kuin se on viimeksi muutettuna asetuksella (ETY) N:o 1193/90(7), 33 artiklassa tarkoitettua menettelyä noudattaen.
6 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä toukokuuta 1990.

Labels: 15
17
19
6